จังหวัดโคราช เดินหน้าสร้างยุวเกษตรกรรุ่นใหม่ หวังปลูกฝังทัศคติที่ดีต่ออาชีพเกษตรกรรม
นายจารพัฒน์ ไตรพัฒนจันทร์ รักษาการเกษตรอำเภอเมืองยาง จังหวัดนครราชสีมา  พร้อมเจ้าหน้าที่สำนักงานเกษตรอำเภอ ติดตามการดำเนินกิจกรรมกลุ่มยุวเกษตรกรของโรงเรียนกระเบื้องนอกพิทยาคม ตำบลกระเบื้องนอก อำเภอเมืองยาง และร่วมต้อนรับคณะกรรมการคัดเลือกบุคคลและสถาบันเกษตรกรดีเด่น ระดับจังหวัด ปี 2565 ที่มาคัดเลือกกลุ่มยุวเกษตรกร  สมาชิกยุวเกษตรกรและที่ปรึกษายุวเกษตรกร โดยผู้ชนะเลิศระดับจังหวัด จะได้เป็นตัวแทนในการคัดเลือกในระดับเขตต่อไปกลุ่มยุวเกษตรกรโรงเรียนกระเบื้องนอก ดำเนินการเปิดประชุมสภายุวเกษตรกรและนำเยี่ยมชมการดำเนินกิจกรรมด้านการเกษตรในโรงเรียน เช่น การปลูกผักบุ้งจีนเพื่อจำหน่ายร้านหมูกะทะ การเลี้ยงไก่ไข่บนบ่อปลาที่เลี้ยงปลา 6 ชนิดแบบเกื้อกูลกัน แปลงนารวมจำนวน 1 ไร่ การดูแลเห็ดภูฐาน การแปรรูปปลาส้ม เป็นต้น รักษาการเกษตรอำเภอเมืองยาง กล่าวว่า การดำเนินกิจกรรมยุวเกษตรกร ต้องดูแลเอาใจใส่  ส่งเสริม พัฒนาและสนับสนุนทุกมิติให้สามารถรับมือและเท่าทันโลก ทั้งเป็นการปลูกฝังให้ยุวเกษตรกรมีทัศนคติที่ดีต่อเกษตรกรรม เตรียมความพร้อมในการเป็นเกษตรกร หรือประกอบอาชีพที่สนับสนุนและพัฒนาด้านการเกษตรในอนาคต